ჰარუო რემელიიკი

ჰარუო რემელიიკი ( დ. 1 ივნისი, 1931 — გ. 30 ივნისი, 1985) — პალაუს პირველი პრეზიდენტი 1981 წლის 2 მარტიდან 1985 წლის 30 ივნისს მის მკვლელობამდე. იგი დაკრძალულია კლოულკლუბედში, თავის მშობლიურ პელელიუს შტატში. რემელიიკი წარმოშობით შერეული, იაპონური და პალაუური წარმოშობის იყო.

ადრეული ცხოვრება
რემელიიკი მღვდლობას სწავლობდა ტრუკში. მოგვიანებით იგი დაბრუნდა პალაუში და გახდა მოსამართლის ასისტენტი. 1968 წელს მან მოიპოვა ადგილი პალაუს საკანონმდებლო ორგანოში და გახდა ვიცე-სპიკერი. 1970 წელს ის დაინიშნა წყნარი ოკეანის კუნძულების სამეურვეო ტერიტორიის პალაუს ოლქის ადმინისტრატორის მოადგილედ. 1978 წელს რემელიიკი გახდა საკონსტიტუციო კონვენციის წევრი, მოგვიანებით კი — პრეზიდენტი. 1980 წელს იგი აირჩიეს პალაუს პირველ პრეზიდენტად, ხოლო 1984 წელს ხელმეორედ გაიმარჯვა არჩევნებში.

გარდაცვალება
რემელიიკს საკუთარი სახლის შესასვლელთან ცეცხლი გაუხსნა დაუდგენელმა შეიარაღებულმა პირმა. მკვლელობიდან ექვსი თვის შემდეგ, რომან ტმეტუჩლის ორი ნათესავი და კიდევ ერთი მამაკაცი დააპატიმრეს მკვლელობასთან კავშირის ბრალდებით, თუმცა მოგვიანებით ისინი გაათავისუფლეს. საქმემ გაიარა აშშ-ში მოღვაწე ორი სხვადასხვა პროკურორის ხელში, სანამ 1997 წელს სასამართლო პროცესი გაიმართებოდა. 2000 წლის მარტში, პრეზიდენტობის ყოფილმა კანდიდატმა და მსჯავრდებულმა დამნაშავემ, ჯონ ო. ნგირაკედმა, აიღო პასუხისმგებლობა რემელიიკის მკვლელობის შეთქმულებაზე. დაჟინებული ბრალდებები იმის შესახებ, რომ რემელიიკი CIA-მ მოკლა მისი მკაცრი ანტიბირთვული პოზიციის გამო, სასამართლო პროცესისა და ნგირაკედის აღიარების შემდეგაც გრძელდება.

იხილეთ აგრეთვე
პალაუს პრეზიდენტი

რესურსები ინტერნეტში


სქოლიო

კატეგორია:პალაუს პრეზიდენტები
კატეგორია:დაბადებული 1931
კატეგორია:გარდაცვლილი 1985